Uttalelse fra KS landsstyre: Digital robusthet må være en del av totalberedskapen
Landsstyret i KS forventer at staten:
1. Fører en tydeligere nasjonal politikk for kontroll over data og teknologi, reduserer sårbarheter ved leverandøravhengighet og stiller tydelige sikkerhetskrav til teknologi som brukes i offentlig sektor.
2. Gir kommuner og fylkeskommuner tilgang til statens graderte plattformer, herunder Nasjonal begrenset plattform, og sikrer nødvendig finansiering og kompetanse. 
3. Etablerer nasjonal infrastruktur for sikker forvaltning og deling av data som grunnlag for styrket beskyttelse av innbyggernes sensitive opplysninger, digital suverenitet, sammenhengende tjenester og trygg bruk av KI, og samarbeider med kommunal sektor om dette. 
4. Samarbeider med kommunal sektor om å videreutvikle felles kapasiteter for digital sikkerhet og beredskap, fremfor et nytt veiledningsledd hos Statsforvalterne. 
5. Vurderer om lover og forskrifter er tilpasset ny teknologi, slik at innbyggernes rettigheter til eks. innsyn og klage ivaretas uten å svekke nasjonal sikkerhet eller kommunenes evne til å levere tjenester.
Norge er blant verdens mest digitaliserte samfunn. Ny teknologi kan bedre tjenestene og gi mer effektiv ressursbruk, men skaper også nye sårbarheter.
Den sikkerhetspolitiske situasjonen er alvorlig, og truslene er mer sammensatte enn før. Digitale trusler stopper ikke ved landegrensene, og Norges digitale sikkerhet henger tett sammen med sikkerheten i resten av Europa.
Datainnbrudd, digitale angrep og bortfall av kritisk infrastruktur kan raskt ramme tjenester som innbyggerne er avhengige av. 
Kommuner og fylkeskommuner er førstelinjen i totalforsvaret og totalberedskapen i Norge. 
Kommunale og fylkeskommunale tjenester er avhengige av digitale systemer og infrastruktur. Landsstyret i KS mener derfor at digital sikkerhet må være en del av samfunnssikkerheten og totalberedskapen. Kommuner og fylkeskommuner må settes i stand til å forebygge og håndtere digitale hendelser, gjenopprette normal drift og holde kritiske tjenester i gang også når teknologien svikter. 
Dette krever oversikt over kritiske tjenester og deres avhengigheter, tilstrekkelig beredskapskompetanse, fungerende reserveløsninger og regelmessige øvelser. Det er også nødvendig å sikre bedre samordning mellom statlige, kommunale og private aktører som leverer kritisk infrastruktur og digitale tjenester.
Krise eller krig krever effektiv kommunikasjon mellom forvaltningsnivåene, i sanntid, også om gradert og enkelte ganger hemmelig informasjon. 
Landsstyret mener derfor det haster å gi kommuner og fylkeskommuner tilgang til Statens graderte plattformtjeneste, herunder Nasjonal begrenset plattform. Kommuner med de viktigste rollene i totalforsvaret bør prioriteres først.  Staten må samarbeide med kommunal sektor legge til rette for tilknytning, nødvendig kompetanse og finansiering. 
Innbyggernes opplysninger må beskyttes bedre
Kommuner og fylkeskommuner forvalter store mengder sensitive opplysninger om innbyggerne, samtidig som mer informasjon deles og behandles i løsninger fra private leverandører. Om uvedkommende får tilgang til disse kan det få alvorlige konsekvenser for den enkelte og svekke tilliten til offentlig sektor. 
Et av de viktigste tiltakene for å sikre innbyggerne og virksomheter kontroll over egne data er etablering av nasjonal infrastruktur for KI, forvaltning og deling av data med tilhørende tilgangsstyring. Dette er viktig for sammenhengende tjenester, og digitalt handlingsrom og suverenitet, men også for trygg utvikling og bruk av KI.
Kommunesektoren trenger også kompetanse, felles sikkerhetsløsninger og støtte til å forebygge, oppdage og håndtere sikkerhetshendelser. Innbyggernes personvern og vern av sensitive opplysninger skal ikke være avhengig av kommunens størrelse, økonomi eller deres tilgang på spesialister.
Landsstyret er derfor tilfredse med at regjeringen i forslag til statsbudsjett har foreslått å styrke Kommune- og HelseCert i Norsk Helsenett. Landsstyret stiller derimot spørsmål ved forslaget om å bevilge 10 millioner til et ekstra veiledningsnivå hos statsforvalterne. Disse midlene bør omprioriteres til felles tiltak gjennom KS/KS Digital for å styrke kommunesektorens egne kapasiteter til å omsette god veiledning til faktisk praksis. 
Teknologisk avhengighet er også en sikkerhetspolitisk utfordring
Kommunesektoren er avhengig av noen få store internasjonale teknologiselskaper og leverandører av viktig teknologi. Når mye teknologi og store mengder data samles hos få aktører, oppstår det en risiko som den enkelte kommune eller fylkeskommune ikke kan håndtere alene.
Moderne kjøretøy, sensorer, velferdsteknologi og andre produkter som er koblet til nettet registrerer opplysninger om bruk. Hvis dette kommer på avveie er det ikke bare et spørsmål om personvern, men også om nasjonal sikkerhet.
Kommuner og fylkeskommuner må kunne ta i bruk moderne teknologi uten at det går på bekostning av innbyggernes personvern, samfunnssikkerheten eller nasjonal handlefrihet.
Landsstyret mener derfor at Norge trenger en tydeligere nasjonal politikk for kontroll over data og teknologi, og for å redusere sikkerhetsmessige sårbarheter knyttet til leverandørvalg. Felles nasjonal infrastruktur for deling og forvaltning av data er et viktig grep, men det må også stilles klare sikkerhetskrav til produkter og tjenester som brukes i offentlig sektor. Et felles europeisk marked med like sikkerhetskrav gir kommunene flere trygge alternativer og mindre leverandøravhengighet enn særnorske krav.
Næringslivet er en viktig ressurs i dette arbeidet. Norske og europeiske miljøer har kompetanse og kapasitet som kommunesektoren er avhengig av. Gode innkjøpsprosesser, klare krav og tett samarbeid mellom offentlige og private aktører gir både tryggere løsninger og et mer konkurransedyktig leverandørmarked.
Kunstig intelligens krever ansvarlig bruk og nye løsninger
KS og de øvrige partene i arbeidslivet har nylig inngått en avtale med regjeringen om ansvarlig innføring og bruk av kunstig intelligens. Landsstyret mener dette må følges opp med felles løsninger, kompetanse og virkemidler som gjør det mulig å ta ut potensialet som ligger i kunstig intelligens. 
Som følge av KI opplever mange kommuner og fylkeskommuner en økning i antall innsynskrav, klager og andre henvendelser. Landsstyret mener det er positivt at innbyggernes terskel for å ivareta egne rettigheter er senket, men vil samtidig påpeke at dette kan gi økt ressursbruk da KI-genererte henvendelser ofte er store og komplekse. 
Samtidig som innbyggerne våre tar i bruk KI for å utarbeide innsynskrav, kan også andre aktører gjør det samme. Gjennom innhenting av store mengder data og bruk av KI til systematisering og tolkning kan informasjon som kommuner i utgangspunktet ønsker å skjerme likevel bli tilgjengelig for aktører med dårlige hensikter. Et eksempel kan være informasjon om samfunnskritisk infrastruktur.
Landsstyret mener derfor at nasjonale myndigheter må vurdere om den rettslige innrammingen er tilpasset vår tid og mulighetene i ny teknologi.  Målet må være å sikre innbyggernes rett til innsyn, åpenhet og demokratisk kontroll uten at det går utover kommunenes evne til å levere gode tjenester eller nasjonal sikkerhet. 

